Propunere de REGULAMENT AL CONSILIULUI de modificare a Regulamentului (UE) nr. 43/2014 în ceea ce privește limitele de captură pentru pescuitul de uvă în apele UE din zonele ICES IIa, IIIa și IV /* COM/2014/0169 final - 2014/0092 (NLE) */





EXPUNERE DE MOTIVE 1. CONTEXTUL PROPUNERII Regulamentul (UE) nr. 43/2014 al Consiliului a stabilit, pentru anul 2014, posibilitățile de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele din Uniune, în anumite ape din afara acesteia. Obiectul principal al acestui regulament îl constituie stocurile din Atlantic și din Marea Nordului. Aceste posibilități de pescuit sunt de obicei modificate de mai multe ori pe parcursul perioadei în care sunt în vigoare. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Nu se aplică. 3. ELEMENTELE JURIDICE ALE PROPUNERII Obiectivul propunerii este acela de a modifica Regulamentul (UE) nr. 43/2014 astfel încât să permită pescuitul de uvă în zonele ICES IIa, IIIa și IV. Nivelurile propuse sunt conforme cu avizul științific emis de ICES pentru stocul respectiv în data de 21 februarie 2014. 2014/0092 (NLE) Propunere de REGULAMENT AL CONSILIULUI de modificare a Regulamentului (UE) nr. 43/2014 în ceea ce privește limitele de captură pentru pescuitul de uvă în apele UE din zonele ICES IIa, IIIa și IV CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene[1], întrucât: (1) Limitele de captură pentru stocurile de uvă în apele UE din zonele ICES IIa, IIIa și IV au fost stabilite la zero în anexa IA la Regulamentul (UE) nr. 43/2014, până la primirea unui aviz din partea Consiliului Internațional pentru Explorarea Apelor Maritime (ICES). (2) Avizul ICES privind acest stoc a fost primit în data de 21 februarie 2014, iar în prezent este posibil să se stabilească o TAC pentru uvă în acest perimetru, distribuită în șapte zone de gestionare pentru a se evita epuizarea stocului. În alocarea cotelor în aceste zone de gestionare ar trebui să se țină seama de schimburile de comun acord cu Norvegia, în lumina consultărilor privind drepturile de pescuit deținute în conformitate cu acordul bilateral în domeniul pescuitului cu Norvegia.[2] (3) Prin urmare, anexa IA la Regulamentul (UE) nr. 43/2014 ar trebui să fie modificată în consecință. (4) Limitele de captură prevăzute de Regulamentul (UE) nr. 43/2014 se aplică de la 1 ianuarie 2014. Dispozițiile prezentului regulament privind limitele de captură ar trebui, prin urmare, să se aplice de la aceeași dată. Această aplicare retroactivă nu aduce atingere principiului securității juridice și protecției încrederii legitime, deoarece posibilitățile de pescuit vizate au fost stabilite la zero în Regulamentul (UE) nr. 43/2014. Deoarece modificarea acestor limite de captură influențează activitățile economice și planificarea sezonului de pescuit pentru navele din UE, prezentul regulament ar trebui să intre în vigoare imediat după publicare, ADOPTĂ PREZENTUL REGULAMENT: Articolul 1 Modificare adusă Regulamentului (UE) nr. 43/2014 Anexa IA la Regulamentul (UE) nr. 43/2014 se modifică în conformitate cu anexa la prezentul regulament. Articolul 2 Intrare în vigoare și aplicare Prezentul regulament intră în vigoare în ziua următoare datei publicării în Jurnalul Oficial al Uniunii Europene. Se aplică de la 1 ianuarie 2014. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO C , , p. . [2] Acord privind pescuitul între Comunitatea Economică Europeană și Regatul Norvegiei (JO L 226, 29.8.1980, p. 48).